የይቅርታ፣ የአንድነትና የሰላም ጥሪ ቀረበ
ሀገር አቀፍ የይቅርታ የአንድነትና የሰላም ጊዜያዊ ጽሕፈት ቤት ወደ መጪው አዲስ ዓመት በይቅርታ፣በአንድነትና በሰላም ለመሻገር የይቅርታ የአንድነትና የሰላም ጥሪ አቀረበ፡፡ የጽሕፈት ቤቱ
መስራችና አስተባባሪ ዲያቆን አይሸሹም ተካ ትናንት በሂልተን ሆቴል በሰጡት ጋዜጣዊ መግለጫ «ሰላማችን ለትውልዱ ጥላ፣ ለሀገር ባላ እና ለችግር መላ የማያሳጣን የጋራ ሀብታችን ነው» የሚል መልዕክት በመያዝ ወደ አዲሱ ዓመት በይቅርታና በአንድነት መንፈስ ለመሻገር ጊዜያዊ ጽሕፈት ቤቱ ሕዝባዊ ጥሪ ማቅረቡን አስታውቀዋል፡፡ ሀገራችን ኢትዮጵያ በትልቅ ተስፋና ስጋት ውስጥ ሆና እየተጓዘች መሆኗን የገለጹት ዲያቆን አይሸሹም ተስፋው ፍሬ አፍርቶ የሚታሰበውን ለውጥ እንዲያመጣና ኢትዮጵያ የተጋረጠባት ሥጋት እንዲወገድ ለተደረገው ጥሪ እያንዳንዱ ዜጋ ቅን ምላሽ በመስጠት መተባበር እንደሚገባው ተናግረዋል፡፡ ከሕዝብ አብራክ እንደተገኘ ዜጋ በሀገር ወዳድነት ስሜት የመፍትሄ አካል በመሆን የይቅርታ፣ የአንድነትና የሰላም ጥሪ በመያዝ የሚደረገውን በጎ ጅምር ማገዝ እንደሚያስፈልግም ገልጸዋል፡፡ የሰላም ጉዳይ በመንግሥት ብቻ ተጀምሮ ያልቃል የሚል የዋህ እምነት ፈጽሞ ሊኖር እንደማይገባ የተናገሩት አስተባባሪው ለሰላም ዋጋ በመክፈል የማይነጥፍ ጸጋዋን ለመካፈል አንድነትን ማጥበቅና የኢትዮጵያን ታላቅነት ዳግም ማብሰር ያስፈልጋል ብለዋል፡፡ ስለሆነም ሀገሩን የሚወድ ማንኛውም ዜጋ በግልም ሆነ በቡድን ከልቡ ይቅርታ በመጠያየቅ አዲሱን ዓመት በፍቅርና በሰላም ለመጀመር ከወዲሁ እራሱን ማዘጋጀት እንደሚገባውም ጥሪያቸውን አስተላልፈዋል፡፡ በዚህም መሠረት ጳጉሜ 2 እና 3 ሀገር አቀፍ የይቅርታ፣ የአንድነትና የሰላም ጥሪ ፌስቲቫል እንደተዘጋጀ ጠቁመው፣ በዕለቱ ከኢትዮጵያ የሰላም ፌስቲቫል ጋር ቀጥተኛ ግንኙነት ያላቸው ዓለም አቀፍ እውቅና ያተረፉ የሰላም አምባሳደሮችና በሰላም ዙሪያ ትርጉም ያለው ሥራ የሰሩ የተለያዩ ሀገራት መሪዎች እንደሚሳተፉ ተገልጿል፡፡ ከመግለጫው ጋር ተያይዞ ከይቅርታ፣ አንድነትና ሰላም አንጻር ትኩረት ለሚሹና በጎ ተጽዕኖ መፍጠር ለሚችሉ የሕዝብና የመንግሥት አካላትም መልዕክት አስተላልፈዋል፡፡ በዚህም መሠረት ለኢፌዴሪ መንግሥት፣ ለተፎካካሪ ፖለቲካ ፓርቲዎች፣ ለዕምነት ተቋማት መሪዎች፣ ለሀገር ሽማግሌዎችና የዕድሜ ባለጸጎች፣ ለዩኒቨርሲቲ መምህራንና ተማሪዎች፣ ለሚዲያ ተቋማትና ሠራተኞች፣ ለአክቲቪስቶች፣ ለማህበራዊ ሚዲያ ተጠቃሚዎች፣ለስፖርት ተቋማት በተለይም ለእግር ኳስ ቡድን አመራሮችና ተጫዋቾች፣ ለጥበብ ባለሙያዎችና አርቲስቶች ባስተላለፉት መልዕክት እንደተሰማሩበት ዘርፍ ያለባቸውን ሀገራዊ ኃላፊነት በመወጣት ለሰላም ጥሪው ቀና ምላሽ እንዲሰጡ አሳስበዋል፡፡ ሀገር አቀፍ የይቅርታ የአንድነትና የሰላም ጊዜያዊ አስተባባሪ የሀገር ፍቅር በተግባር ሊገለጽ ይገባዋል ብለው በሚያምኑ በጎ ፈቃደኞች የተመሰረተ ሆኖ በግለሰብም ሆነ በቡድን መካከል የአንድነትና የአብሮነት በጎ መንፈስ ለመፍጠር የሚንቀሳቀስ ነው ፡፡ ጽሕፈት ቤቱ በቀድሞው የኢፌዴሪ ፕሬዚዳንት ዶክተር ሙላቱ ተሾመ የበላይ ጠባቂነት የሚመራ ሲሆን በግል ባለሀብቱ በዲያቆን አይሸሹም ተካ የፋይናንስ ድጋፍ የሚደረግለት ነው፡፡ 